MTÜ Eesti Pimedate Liit

# ARENGUKAVA aastateks 2021–2026

I osa. SISSEJUHATUS

II osa. ORGANISATSIOONI ÜLDISELOOMUSTUS

III osa. MISSIOON, PÕHIMÕTTED JA VÄÄRTUSED, VISIOON 2026, ARENGUVALDKONNAD JA EESMÄRGID

3.1. Missioon

3.2. Põhimõtted ja väärtused

3.3. Visioon

3.4. Arengusuunad

3.5. Arengueesmärgid

IV OSA. PRAEGUNE OLUKORD, HINNANG

4.1. Ülevaade

4.2. Valdkonna üldsuundumused

4.3. Tegevusvaldkonnad

4.4. Kinnisvarahaldus

4.5. Töötajad

4.6. Olukorra analüüs, SWOT

4.7. Muutmisvajadused

V OSA. ARENGUKAVA ELLUVIIMINE – TEGEVUSKAVA

I osa. SISSEJUHATUS

Eesti Pimedate Liit (EPL) on nägemispuudega inimeste ühingute ja nägemispuudega inimestega tegelevate ühingute ning sihtasutuste katusorganisatsioon. Liidu eesmärk on kaitsta nägemispuudega inimeste huve ning esindada nägemispuudega inimesi riiklikul ja rahvusvahelisel tasandil.

Oma tegevuste planeerimisel ja elluviimisel on EPL juhindunud kehtivast arengukavast aastateks 2014–2020.

Arengukava uuendamise protsessi algatas EPLi juhatus. Veebruaris 2020 toimunud arenguseminaril hindas juhatus püstitatud eesmärkide täitmist ning kirjeldas uuendamisvajadusi.

EPLi arengukava aastateks 2021–2026 kinnitati EPLi üldkoosolekul juunis 2020.

II osa. ORGANISATSIOONI ÜLDISELOOMUSTUS

EPL ja tema eelkäijad on alates 1921. aastast kaitsnud nägemispuudega inimeste huve. Välja on kujunenud liikmeskond, koostööpartnerid ja traditsioonid.

Eesti Pimedate Liitu kuulub 16 liikmesühingut.

1. MTÜ Eesti Nägemispuuetega Laste Vanemate Liit
2. MTÜ Eesti Pimemassööride Ühing
3. MTÜ Ida-Eesti Pimedate Ühing
4. SA Juht- ja Abikoerte Kool
5. MTÜ Jumalalaegas
6. MTÜ Järvamaa Pimedate Ühing
7. MTÜ Lõuna-Eesti Pimedate Ühing
8. MTÜ Läänemaa Nägemisvaegurite Ühing
9. MTÜ Lääne-Viru Pimedate Ühing
10. MTÜ Nägemispuudega Inimeste Rehabiliteerimiskeskus
11. MTÜ Nägemispuuetega Inimeste Kohtla-Järve Ühing
12. MTÜ Pimedate Infoühing Helikiri
13. MTÜ Põhja-Eesti Pimedate Ühing
14. MTÜ Pärnu Pimedate Ühing
15. MTÜ Saaremaa Pimedate Ühing
16. MTÜ Viljandimaa Pimedate Ühing

Üldkoosolekute vahelisel ajal juhib Eesti Pimedate Liidu igapäevast tegevust 7–15 liikmest koosnev juhatus.

**EPL kuulub järgmistesse organisatsioonidesse:**

* Euroopa Pimedate Liit
* MTÜ Eesti Puuetega Inimeste Koda

EPLi tegevuse kohta saab infot organisatsiooni veebilehelt https://pimedateliit.ee/. Tegevust kirjeldatakse üksikasjalikult aasta tegevuskavas ja tegevuse ülevaates.

III osa. MISSIOON, PÕHIMÕTTED JA VÄÄRTUSED, VISIOON 2026, ARENGUVALDKONNAD JA EESMÄRGID

**3.1. Missioon**

Eesti Pimedate Liidu eesmärk on kaitsta nägemispuudega inimeste huve ning esindada nägemispuudega inimesi riiklikul ja rahvusvahelisel tasandil.

Eesmärgi saavutamiseks liit muu hulgas:

* osaleb nägemispuudega inimesi puudutavate õigusaktide väljatöötamises;
* teeb koostööd teiste puuetega inimeste ühendustega;
* korraldab liikmesühingute eestvedajatele koolitusi ja üritusi;
* annab välja trükiseid ja teabematerjale;
* määrab ja maksab võimaluse korral stipendiume ning toetusi;
* osutab teenuseid ja arendab muud tegevust.

**3.2. Põhimõtted ja väärtused**

Eesti Pimedate Liit juhindub oma tegevuses peaeesmärgist – olla nägemispuudega inimeste ja nende ühingute koostööd ühendav lüli. EPLi põhiülesanne on kaitsta nägemispuudega inimeste huve riiklikul ja rahvusvahelisel tasandil, järgides seejuures puuetega inimeste õiguste konventsiooni.

EPL lähtub oma tegevuses teadmisest, et rehabilitatsioon, abivahenditega varustatus, informatsiooni kättesaadavus, hariduse omandamine ja elukutse õppimine tagavad nägemispuudega inimesele kergema sisenemise tööturule ja seal püsimise haritud, enesekindla, avatud ja dialoogiks võimelise inimesena.

**3.3. Visioon**

Aastal 2026 on Eesti Pimedate Liit nägemispuudega inimeste ja nende ühingute koostööd arendav esindusorganisatsioon, kes on ühiskonnas tunnustatud. Eesti Pimedate Liit on kaasatud sotsiaalpoliitika väljakujundamisse, mis võimaldab kaitsta nägemispuudega inimeste huve.

**3.4. Arengusuunad**

1. Esindamine ja huvikaitse

2. Avalikustamine ja teavitamine

3. Organisatsiooni (EPLi ja liikmesorganisatsioonide) arendamine

**3.5. Arengueesmärgid**

1. Esindamine ja huvikaitse

* Aastal 2026 on EPL organisatsioon, millega arvestatakse ja mida aktsepteeritakse kui arvamusliidrit nägemispuudega inimestega seotud küsimustes.

1.1. Osalemine otsustusprotsessides

* Aastal 2026 on EPLil esindajad eri tasandi otsustusorganites.
* Aastal 2026 on Eestis kõik teenused nägemispuudega inimestele teiste inimestega võrdselt kättesaadavad.

1.2. Nägemispuude kompetentsikeskus

* Aastal 2026 on tava, et EPLiga konsulteeritakse ligipääsetavuse ja töö teemadel ning muudes valdkonda käsitlevates küsimustes.
* Aastal 2026 on igal nägemispuudega inimesel võimalik leida tema võimetele vastav töökoht ning on välja arendatud nägemispuudega inimeste kaitstud ja toetatud töötamisvõimalus.
* Aastal 2026 on isikliku abistaja teenus kättesaadav nägemispuudega inimestele kõikjal üle Eesti.

1.3. Rahvusvaheline koostöö

* Aastal 2026 on EPL aktiivne kaasarääkija Euroopa Pimedate Liidus ja naaberriikide nägemispuudega inimeste katusorganisatsioonide koostööpartner.

2. Avalikustamine ja teavitamine

* Aastal 2026 on nägemispuudega inimesed ühiskonnas aktsepteeritud ja mõistetakse nende erisusi.
* Aastal 2026 on EPL tuntud organisatsioon, kellel on traditsioonid ja vaba aja veetmise võimalused.

3. Organisatsiooni (EPLi ja liikmesorganisatsioonide) arendamine

* EPL on nägemispuudega inimeste ja nende ühingute koostööd ühendav lüli.
* Aastal 2026 on liikmesorganisatsioonid tugevad oma ainulaadsuse poolest ning nad moodustavad eesmärkide täitmiseks ühtse terviku.
* Aastal 2026 on EPLi kinnisvara hallatud heaperemehelikult ja arendatud põhikirjast tulenevate eesmärkide täitmise toetuseks.

IV OSA. PRAEGUNE OLUKORD, HINNANG

**4.1. Ülevaade**

Aastatel 2014–2020 juhindus EPL oma tegevuses arengukavast.

Igal aastal pöörati põhitähelepanu ühele kindlale teemale:

2014. aasta prioriteet: ligipääsetav keskkond nägemispuudega inimestele.

2015. aasta prioriteet: kultuuri kättesaadavus nägemispuudega inimestele.

2016. aasta prioriteet: teavitada nägemispuudega inimesi töövõimereformist.

2017. aasta prioriteet: nägemispuudega laste ja täiskasvanute haridus.

2018. aasta prioriteet: ligipääsetavus.

2019. aasta prioriteet: ligipääsetavus.

Eesti Pimedate Liidu koostööpartnerid:

EPL teeb nägemispuudega inimeste probleemide lahendamisel koostööd ministeeriumide, ametite, avalik-õiguslike juriidiliste isikute ja mittetulundusühingutega.

Olulisimad koostööpartnerid on:

* Sotsiaalministeerium – õigusaktide täiendamisel.
* Majandus- ja Kommunikatsiooniministeerium – ligipääsetavuse küsimuste lahendamisel.
* Sotsiaalkindlustusamet.
* Eesti Töötukassa – töövõimaluste parandamisel.
* EPL osaleb Eesti Puuetega Inimeste Koja tegevuses ja projektides.
* Naaberriikide (Soome, Läti, Leedu) nägemispuudega inimeste katusorganisatsioonid – koostöö eesmärk on kogemusi vahetada.
* Eesti Pimedate Raamatukogu.

Eesti Pimedate Liidu traditsioonid:

Valge kepi päeva märkimine alates 1987. aastast;

Ajakirja Valguse Kaja väljaandmine alates 1990. aastast;

Nägemispuudega muusikute osalemine Balti riikide muusikafestivalil „Balti Laine” alates 1995. aastast;

Punktkirjapäeva tähistamine alates 2009. aastast;

Tunnustuse „Aasta tegu“ väljaandmine alates 2012. aastast;

Nägemispuudega inimeste suvekool alates 2014. aastast;

Liikmesühingute eestvedajate koolitused, matkapäev jm üritused.

**4.2. Üldised suundumused valdkonnas**

Enamik nägemispuudega inimesi on vanemaealised, st nägemislangus on tekkinud elu jooksul. Eestis on hinnanguliselt 7500 nägemispuudega inimest, neist ligikaudu 500 on pimedad inimesed.

On kasvanud vajadus teavitada avalikkust, kuidas säilitada silmade tervis. Oluline on tunda haigusi ja riskifaktoreid. See võimaldab õigeaegset ravi ja profülaktikat. Sellest tulenevalt suureneb vajadus teha koostööd tervishoiuvaldkonnaga.

Nägemispuudega inimestel on vähenenud vajadus kuuluda nägemispuudega inimeste organisatsiooni, sest järjest lihtsam on ühiskonda lõimuda. Sellele aitab kaasa ka info- ja kommunikatsioonivahendite aktiivsem kasutus.

Märkimisväärselt on laienenud nägemispuudega inimeste võimalused visuaalsest maailmast osa saada. Näiteks kogu füüsiline keskkond (avalikud hooned, foorid, ülekäigurajad jm), muuseumid, näitused, etendused, filmid, spordiüritused on muutumas ligipääsetavamaks. Selle on taganud üldsuse suurem teadlikkus ning kirjeldustõlke ja digilahenduste laialdasem kasutamine.

**4.3. Tegevusvaldkonnad**

EPL täidab oma arengueesmärke järgmiste tegevuste kaudu:

1. Esindamine ja huvikaitse

1.1. Osaleb otsustusprotsessides.

1.2. Arendab nägemispuude kompetentsikeskust.

1.3. Teeb rahvusvahelist koostööd.

2. Avalikustamine ja teavitamine

2.1. Teavitab avalikkust üritustel ja meedia kaudu nägemispuude problemaatikast.

2.2. Korraldab traditsioonilisi üritusi: tähistab valge kepi päeva ja annab välja tunnustust „Aasta tegu“.

2.3. Annab välja ajakirja Valguse Kaja.

2.4. Teavitab veebilehe, Facebooki-lehe ja meililistide kaudu.

3. Organisatsiooni (EPLi ja liikmesorganisatsioonide) arendamine

3.1. Organisatsiooni juhtimine.

3.2. Nõustab liikmesühinguid ning korraldab koolitusi ja ühisüritusi.

3.3. Kinnisvara (Tallinn, Laki 7b ja Jursu puhkekompleksi) arendamine.

**4.4. Kinnisvarahaldus**

EPLi omanduses on Tallinnas Laki tn 7b asuv tööstushoonete kompleks ja Läänemaal Ridala vallas Kiviküla külas asuv Jursu puhkekompleks. Jursu puhkebaas Läänemaal Topul on antud rendile Ranniku Maja OÜ-le, seal tegutseb Ranniku puhkekeskus. Laki tn 7b hoones asuvad ruumid renditakse välja, et renditulu abil EPLi põhikirjalisi eesmärke täita. Osale kinnistust on seatud hoonestusõiguse leping.

**4.5. Töötajad**

EPLi igapäevast tööd korraldab tegevjuht.

**4.6. Olukorra analüüs, SWOT**

|  |  |
| --- | --- |
| Tugevused | Nõrkused |
| * Kogemused ja traditsioonid * Regionaalne kaetus ja kaasatus ühistegevustesse * Koostöövõrgustik teiste puudega inimeste organisatsioonidega * Nägemispuude valdkonna erialateadmistega inimeste koostöövõrgustik * Koostöösidemed välisriikide nägemispuudega inimeste organisatsioonidega * Kinnisvara * Tasakaalus eelarve * Meeskond | * Ebapiisav riiklik rahastus * Puudest tulenevad takistused * Vähene veebiligipääsetavus * Noorte vähene aktiivsus * Liikmesorganisatsioonides on vähe eestvedajaid * Eestvedajate vananemine ja läbipõlemine |
| Võimalused | Ohud |
| * Jätkuv osalemine poliitika kujundamises * Arvamusliidri positsiooni säilitamine, et teavitada ühiskonda nägemispuudega inimeste erivajadustest * Jõustada ja laiendada valdkonna ekspertide võrgustikku, kaasates meditsiini- ja sotsiaalvaldkonna spetsialiste ettevalmistavaid õppeasutusi * Kasutada ja arendada kinnisvara nägemispuudega inimeste huvides * Kasutada fonde, et suurendada tegevuste rahastamise võimalusi * Arendada sotsiaalset ettevõtlust | * Tegevust pärssiv õiguskeskkond ja riigi strateegilised otsused, mis halvendavad sihtrühma olukorda * Saabuva info üleküllus, mis ei võimalda olulist ebaolulisest eristada * Riigipoolse rahastussüsteemi keerulisus ja ebastabiilsus * Ühingute liikmeskonna vähenemine, mis on praegu rahastuse oluline komponent * Üldise majandusolukorra halvenemine, mis mõjutab liikmeskonna aktiivsust ja kinnisvaraarendust |

**4.7.** **Muutmisvajadused**

1. Jätkuvalt osaleda sotsiaalpoliitika kujundamises. Arendada koostööd kohalike omavalitsustega, tutvustada nägemispuude olemust.

2. Kompetentsikeskuse arendamisel laiendada valdkonna ekspertide võrgustikku, kaasates meditsiini- ja sotsiaalvaldkonna spetsialiste ja neid ettevalmistavaid õppeasutusi.

3. Arendada olemasolevaid ja luua uusi teenuseid, mida aktiivselt avalikkusele tutvustada.

4. Välja töötada oma logotooted ja kujundada nägemispuudega inimeste käsitöö/toodangu kaubamärk.

5. Propageerida sihtrühmale ettevõtlikkust, nõustada sotsiaalse ettevõtluse käivitamisel.

6. Arendada ja tutvustada digilahendusi sihtrühmale ning sihtrühma tugisüsteemi (sotsiaaltöötajad, meditsiinitöötajad, eakate hooldusasutused) esindajatele.

7. Otsida ja koolitada liikmesorganisatsioonide eestvedajaid/juhte.

8. Otsida liikmesorganisatsioonide rahastusprobleemidele lahendusi.

V OSA. ARENGUKAVA ELLUVIIMINE – TEGEVUSKAVA

|  |
| --- |
| **1. Esindamine ja huvikaitse** |
| Eesmärgid:  \* Aastal 2026 on EPL organisatsioon, millega arvestatakse ja mida aktsepteeritakse kui arvamusliidrit nägemispuudega inimestega seotud küsimustes.  1.1. Osalemine otsustusprotsessides  \* Aastal 2026 on EPLil esindajad eri tasandi otsustusorganites.  \* Aastal 2026 on Eestis kõik teenused nägemispuudega inimestele teiste inimestega võrdselt kättesaadavad.  1.2. Nägemispuude kompetentsikeskus  \* Aastal 2026 on tava, et EPLiga konsulteeritakse ligipääsetavuse ja töö teemadel ning muudes valdkonnaga seotud küsimustes.  \* Aastal 2026 on igal nägemispuudega inimesel võimalik leida tema võimetele vastav töökoht ning on välja arendatud nägemispuudega inimeste kaitstud ja toetatud töötamisvõimalus.  \* Aastal 2026 on isikliku abistaja teenus kättesaadav nägemispuudega inimestele kõikjal üle Eesti.  1.3. Rahvusvaheline koostöö  \* Aastal 2026 on EPL aktiivne kaasarääkija Euroopa Pimedate Liidus ja naaberriikide nägemispuudega inimeste katusorganisatsioonide koostööpartner. |
| Tegevused   1. Osalemine otsustusprotsessides 2. Nägemispuude kompetentsikeskuse arendamine 3. Rahvusvaheline koostöö |
| Tulemuslikkuse hindamine  - Komisjonides, töörühmades osalemine  - Koostatud seisukohad, arvamused  - Osutatud teenuste, konsultatsioonide arv  - Koostatud juhendmaterjalid, uuringud, ülevaated  - Rahvusvaheliste kontaktide arv  Mõju hindamine  Meediamonitooring koos meediakajastuste iga-aastase analüüsiga |
| **2. Avalikustamine ja teavitamine** |
| Eesmärgid  \* Aastal 2026 on nägemispuudega inimesed ühiskonnas aktsepteeritud ja mõistetakse nende erisusi.  \* Aastal 2026 on EPL tuntud organisatsioon, kellel on traditsioonid ja vaba aja veetmise võimalused. |
| Tegevused   1. Teavitus- ja kampaaniaüritused üldsusele 2. Avalikud esinemised üritustel ja meedias nägemispuude teemal 3. Traditsioonilised üritused sihtrühmale (valge kepi päeva tähistamine ja tunnustuse „Aasta tegu“ väljaandmine) 4. Ajakirja Valguse Kaja kirjastamine ja sihipärane levitamine 5. EPLi veebilehe, Facebooki-lehe ja listide arendamine |
| Tulemuslikkuse hindamine  1. EPLi korraldatud kampaaniaüritused  2. Esinemiste ja artiklite arv ning sisu  3. Traditsioonilistel üritustel osalejate arv  4. Ajakirja Valguse Kaja trükiarv  5. Veebilehe, FB-lehe külastuste statistika  6. Listides osalejate arv  Mõju hindamine – teadlikkuse küsitlused 2020, 2023, 2026 |
| **3. Organisatsiooni (EPLi ja liikmesorganisatsioonide) arendamine** |
| Eesmärgid  \* Aastal 2026 on liikmesorganisatsioonid tugevad oma ainulaadsuse poolest ning nad moodustavad eesmärkide täitmiseks ühtse terviku.  \* Aastal 2026 on EPLi kinnisvara hallatud heaperemehelikult ja arendatud põhikirjast tulenevate eesmärkide täitmise toetuseks. |
| Tegevused   1. Liikmesühingute nõustamine ja koolituste korraldamine 2. Infovahetus, ühisüritused jm koostöö liikmesühingutega 3. Kinnisvara (Tallinn, Laki 7b ja Jursu puhkekompleksi) arendamine |
| Tulemuslikkuse hindamine  1. Koolituste arv  2. Osalejate arv  3. Kinnisvaraarenduste tulem  Mõju hindamine – liikmete rahulolu küsitlused 2020, 2023, 2026 |
|  |